A BIZOTTSÁG HATÁROZATA
(2005. március 15.)
a 2003/135/EK határozatnak a Németország Rajna-vidék-Pfalz szövetségi államának egyes területeire érvényes, a vaddisznók klasszikus sertéspestisének felszámolására és a klasszikus sertéspestis elleni sürgősségi vakcinázására irányuló terv megszüntetésének tekintetében történő módosításáról
(az értesítés a C(2005) 596. számú dokumentummal történt)
(Csak a német és a francia nyelvű szöveg hiteles)
(EGT vonatkozású szöveg)
(2005/236/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (1) és különösen annak 16. cikkének (1) bekezdésére és 20. cikkének (2) bekezdésére,
mivel:
(1)
A Németország Alsó-Szászország, Észak-Rajna-Vesztfália, Rajna-vidék-Pfalz és Saar-vidék szövetségi államában a vaddisznók klasszikus sertéspestisének felszámolására és a klasszikus sertéspestis elleni sürgősségi vakcinázására irányuló terv jóváhagyásáról szóló, 2003. február 27-i 2003/135/EK bizottsági határozat (2) elfogadása egyike volt azoknak az intézkedéseknek, amelyek a klasszikus sertéspestis elleni küzdelmet célozták.
(2)
A német hatóságok tájékoztatták a Bizottságot a betegségnek Rajna-vidék-Pfalz szövetségi állam egyes területein a vaddisznóállomány körében tapasztalt alakulásáról.
(3)
Az adatok arra utalnak, hogy a vaddisznóállomány körében a klasszikus sertéspestist sikeresen felszámolták, ezért az érintett területeken a betegség felszámolására és a vakcinázásra irányuló tervet a továbbiakban nem szükséges alkalmazni.
(4)
Ezért a 2003/135/EK határozatot ennek megfelelően módosítani kell.
(5)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/135/EK határozat melléklete helyébe e határozat mellékletének szövege lép.
2. cikk
E határozat címzettje a Németországi Szövetségi Köztársaság és a Francia Köztársaság.
Kelt Brüsszelben, 2005. március 15-én.